O‘zbekistonda 2021-yilda ikkita tezyurar poyezd harakati yo‘lga qo‘yiladi, Toshkent yer usti metrosining ikkinchi navbati ishga tushadi

Prezident Shavkat Mirziyoyev 29-dekabr kuni Oliy Majlisga yo‘llagan Murojaatnomasi davomida 2021-yilda ishga tushiriladigan bir qator loyihalar haqida ma’lumot berdi.

Jumladan, keyingi yilda ikkita tezyurar poyezd harakati yo‘lga qo‘yiladi, “Buxoro—Urganch—Xiva” temiryo‘lini elektrlashtirish boshlanadi.
Aholi punktlari o‘rtasidagi, ayniqsa, qishloqlarni tumanlar markazlari bilan bog‘laydigan uzluksiz avtobus qatnovlari xususiy sektorni jalb qilish orqali ko‘paytiriladi.
Toshkent shahrida yerusti metrosining 12 kilometrlik ikkinchi bosqichi foydalanishga topshiriladi. Shu tariqa yerosti va yerusti metro liniyalari yaxlit tizim sifatida bir-biriga ulanadi.
Prezidentning so‘zlariga ko‘ra, O‘zbekiston turizmni rivojlantirish bo‘yicha izchil islohotlarni 2021 yilda ham davom ettiradi. Ziyorat turizmi va ichki turizmni rivojlantirishga alohida e’tibor beriladi.
Shuningdek, turizm obyektlari atrofidagi yer maydonlari, suv va yo‘l infratuzilmalarini yaxshilash uchun byudjetdan 1 trillion so‘m ajratiladi.
“Hududlarning rivojlanishi uchun muhim omillardan biri — ularning o‘rtasida transport aloqasini ta’minlash. Qisqa qilib aytganda, barcha aholi punktlaridan poytaxtimizga, eng yirik shaharlar va turistik markazlarga tezda kelib-ketish imkoniyatini beradigan o‘zaro bog‘langan transport tarmog‘ini yaratishimiz lozim”, — dedi Prezident.
Shu maqsadda, hukumatga 2021-yil 1-martdan boshlab, ichki turizm yo‘nalishlaridagi aviaqatnovlarni yo‘lga qo‘yish va aviachipta narxining bir qismini byudjetdan qoplab berish tizimini joriy etish vazifasi yuklandi.
Shuningdek, bir qator hududiy aeroportlar davlat-xususiy sheriklik asosida tashqi boshqaruvga beriladi.